Esimene seanss JAFF-il möödus nii nagu ikka. Enne One Piece`i oli juba kaks filmi linastunud - üks Artises, teine Solarises. Teine seanss möödus Artises alguses veatult. Blu-Ray kvaliteet pole küll see, mis 35 mm-sel,  aga siiski vaadatav. Probleemid ilmusid viimase 15 minuti jooksul. Kolm korda kadus pilt eest, aga kõik sai korda ainult loetud sekunidte jooksul. Probleem jäi aga püsima ning pärast Windows Media Centeri ekraanile ilmumist teatati, et lõppu me siiski ei näe ning vaatajad võivad soovi korral pileti teise vastu vahetada või raha tagasi küsida.  One Piece: Kindel maailm ehk One Piece Film: Strong World on samanimelisel mangal ja seriaalil põhinev järjekorras kümnes film. Manga sai alguse 14, seriaal 12 ja filmiseeria 11 aastat tagasi. Mõlemad on endiselt elujõulised ja lõppu ei paista kuskilt. Harva kohtab nii pikalt kestnud ja nii paljudele meediumitele üle kandunud seeriat. One Piece`i manga on tehtud siis OVA-ks, seriaaliks, filmideks, videomängudeks, lühijuttudeks ja isegi kaardimängudeks. JAFF-i programmi valiti aga filmiseeria kümnes film. Loogiline oleks arvata, et ega filmist eriti aru ei saa ning suur maailm ja paljud tegelased jäävad võõraks just pika ajaloo pärast, mida ei jõuaks endale enne viimase filmi vaatama minemist selgeks teha ka kõige parema tahtmise juures. Õnneks sellist probleemi pole ja kogu film kulgeb täieliku võhiku jaoks meeldiva tempo ja selgusega. Kümnenda osa stsenaristiks oli seekord manga autor Eiichiro Oda isiklikult ja ilmselt seetõttu ongi JAFF-il linastuv film vaatamata kirjule ja paljude tegelastega maailmale kergesti jälgitav ja üleüldiset väga vinge meelelahutus. One Piece algab intrigeerivalt. Tohutu õhus triiviv saar, mis kannab laeva otstarvet, piirab väiksemaid vees olevaid laevu. Nii algab sissejuhatus, mille käigus tuleb välja, et kurikuulus piraat Shiki on naasnud, et maailmale kätte maksta. Shiki tõstab laevad õhku ja hävitab need üheainsa löögiga. Samal ajal näeme põhitegelast Luffyt ühel hõljuval saarel koletisega võitlemas ning üsna pea tutvustatakse samamoodi kõiki filmi  tegelasi. Tegelasi liidab üheks fakt, et alles olid nad üks meeskond, kuid Shiki tõttu sattusid nad üksteisest lahku. Filmi kestel saavad tegelased ühel või teisel viisil taas kokku ning ühendavad jõud, et alistada mõjuvõimas piraat Shiki, kes on muutnud kõik saare loomad mitu evolutsiooni taset kõrgemal olevateks monstrumiteks ja neid üsna koomilise ja vahel üsna vinge joonistusstiiliga koletisi näeb filmis kohe väga palju. Vaatamata One Piece`i lihtsale loole, kiirelt arenevale ja vähe kõrvalekaldumisi  tegevale stsenaariumile, meeldejäävatele ja omanäolistele karakteritele, sageli muiet esilekutsuva võitlustehnika demonstreerimisele ja võitluste visuaalsele väljanägemisele panustamisele pole One Piece laadne anime minu maitse. Suureks puhutud võitlused on küll vägevad, aga joonistusstiiil ja sellelaadse anime olemus on see, mis mind külmaks jätab. Anime puhul soovin midagi tõsiseltvõetavamat ja täpsema pliiatsijoonega. Muidugi on sellise stiili hulgas palju pärleid, aga One Piece on minu jaoks umbes nagu  laupäevahommikune kerge meelelahutus, mille käigus ei pea kaasa mõtlema, piisab ainult visuaali jälgimisest. 5/10